google/wiki40b huggingface dataset:
Orøpram

Fjordene

De fleste danske fjordene er grunne farvann med rolig sjø og sterk plantevekst, noe som gjorde de til utmerkede fiskeplasser for ål og sild samt horn- og flatfisk. Bøndene som levde rundt disse fjordene, hadde ofte fiske som bigeskjeft dersom de hadde fått fiskerett av de danske myndighetene.
Isefjordens eneste øy Orø har i flere århundrer vært et utpreget landbruksdistrikt med en liten båttradisjon som gikk ut på å bygge båter av enkel konstruksjon som f.eks stokkebåt. Dette er ikke enestående i områdene rundt de grunne fjordene.

Prammen fra Orø

På øya Orø ble slike enkle prammer i lang tid bygget som en spissgattet klinkbygd versjon av den danske båttypen kåg. Den har kravellbygd bunn, men dens egentlige styrke ligger i skallkonstruksjonen med esingen som holdt sammen båten. Den er rundere i formen enn den vanlige kågen med bredden på over en tredjedel av prammens lengde på 4,4 meter. Den skilte seg lite fra de andre østdanske og sørsvenske prammene i utseendet.
Den var et ideelt fartøy i de flate og smale rennene i den innerste Isefjorden omkring Orø, der bøndene supplerte landbrukets avkastninger med inntektene fra fiskeriet. Disse prammene er utelukkende innrettet etter bunnforholdene i det grunne farvannet og ble enten rodd eller staket frem.
Oxeoschistus

Utseende

Ganske store, brune sommerfugler, vingenes ytterkant er litt bølgete. Oversiden er brun med et oransje tverrbånd med mørke flekker. Det oransje tverrbåndet finnes også på forvingens underside, mens bakvingens underside er brun med lyse tverrbånd og gjerne også øyeflekker.

Levevis

Larvene lever sannsynligvis på bambus i slekten Chusquea.

Utbredelse

De fleste artene lever i Mellom-Amerika, der er dermed en av få slekter av Pronophilina som forekommer utenfor Sør-Amerika. Slekten er utbredt fra Mexico i nord til Bolivia i sør.
2. divisjon i vannpolo for herrer 2011/12

2. divisjon i vannpolo for herrer 2011/12 var det nestøverste nivået i norsk vannpolo for herrer sesongen 2011-12.
Sesongen startet 3. desember 2011 i Sandbekkhallen, Rælingen og ble avsluttet 24. mars 2012 i Kragerø svømmehall, Kragerø.
Neuer Marstall

Neuer Marstall er en bygning i Schloßplatz 7 i Berlins ortsteil Mitte i bydelen Mitte. Bygningen er bevart som et minnesmerke. Bygningen ble oppført i årene 1896–1901 av Ernst von Ihne i nybarokk stil. Under andre verdenskrig ble den sterkt skadet og under tiden til DDR ble den gjenoppbygd i forenklet form. Idag huset bygningen Hanns Eisler musikkhøgskole Berlin og Berlins statsbibliotek.
Den hvide slavehandel

Handling

Anna (Ellen Diedrich) er en ung pike fra et fattig men ærbart hjem. Hun tilbys et godt betalt arbeide som selskapsdame i et herskapshus i London. Hennes barndomsvenn og forlovede Georg (Lauritz Olsen), er litt skeptisk til det gode tilbudet, men Anna avviser hans mistro og ankommer til huset i London. Til Annas redsel viser det seg å være et bordell. Anna klarer å beskytte sin jomfruelighet og jager vekk sin første kunde (Svend Bille), men kan ikke unnslippe.
Bordellets tjenestepike forbarmer seg på den stakkars Anna og smugler ut et brev til Annas foreldre (Otto Lagoni og Julie Henriksen), som søker hjelp hos "Foreningen til den hvide Slavehandels Bekæmpelse". Georg reiser nå til London og hyrer inn en detektiv (Victor Fabian). Sammen oppsporer de bordellet og Anna og arrangerer hendes befrielse. Anna kravler ut av et vindu, men etter en heseblesende biljakt, blir de overmannet av slavetakerne som tar Anna tilbake. Hun blir nå transportert til havnen, for å bli solgt til et annet land. Men tjenestepiken har advart Scotland Yard, som går ombord i skipet og etter en spendende kamp får de befridd Anna ennå en gang.
Habroloma

Utseende

Små (gjerne 2-4 millimeter), brede, mørke praktbiller. Pannen er noe uthulet foran slik at fasettøynene blir litt utstående. Oversiden er nokså kraftig punktert, blank, kan være mer eller mindre kledt med hårlignende skjell. Arten som forekommer i Norge er blankt svart uten metallglans.

Utbredelse

Slekten er utbredt over det meste av den Gamle verden, men mangler i Amerika.
Felipa Perestello e Moniz

Felipa Perestello e Moniz (født ca. 1455, død ca. 1484) kom fra en nobel portugisisk familie. Hun giftet seg med Christofer Columbus i 1479. Sammen fikk de sønnen Diego i 1480.
EM i friidrett 2018 – 1500 meter menn

Kvalifikasjonskrav

Kvalifikasjonskravet for 1500 meter menn var: 3.40,00.
Amerikas forente staters kongress' biografiske kartotek

Amerikas forente staters kongress' biografiske kartotek (Biographical Directory of the United States Congress) er et biografisk oppslagsverk over alle medlemmer av begge kongressens kamre i fortid og nåtid samt kongressens forgjenger, Den kontinentale kongress. Det er biografisk kilde for alle politiske figurer som har vært valgt til kongressen.
Solidaritet (fagforbund)

Solidaritet (polsk: Solidarność, offisielt Det uavhengige selvstyrte fagforbundet «Solidaritet», Niezależny Samorządny Związek Zawodowy «Solidarność») er et polsk fagforbund, grunnlagt i september 1980, opprinnelig ledet av Lech Wałęsa. På 1980-tallet samlet det en bred antikommunistisk sosial grasrotbevegelse med medlemmer fra Den romersk-katolske kirke på den ene siden til sosialister på den andre siden. Forbundet ble støttet av organisasjonen for intellektuelle dissidenter (KOR), og var basert på ikke-voldelig motstand.
I april 1989 fikk Solidaritet tillatelse til å delta i det kommende valget. I dette begrensede valget vant forbundets kandidater en knusende seier, og som oppglødet den videre utviklingen for antikommunistiske motrevolusjoner i Sentral- og Øst-Europa fra og med 4. juni. I slutten av august tok en Solidaritetsledet koalisjonsregjering av høyre-partier over, og i desember ble Lech Wałęsa valgt til Polens president. Samtidig trådte han tilbake fra sitt verv i Solidaritet.
Solidaritet spilte en viktig rolle for de kommunistiske regimenes sammenbrudd i Sentral- og Øst-Europa.
Dow Jones Industrial Average

Dow Jones Industrial Average (DJIA) er en aksjeindeks skapt av grunnleggeren av Dow Jones & Company, Charles Dow, den 26. mai 1896. Dow laget indeksen for å kunne måle hvordan de store industrivirksomheter på det amerikanske aksjemarkedet klarte seg. Det er den eldste eksisterende indeksen over amerikanske aksjer. Av de opprinnelige tolv aksjene inkludert i indeksen finnes ingen igjen etter at General Electric ble fjernet fra indeksen i juni 2018.
I dag består DJIA av de 30 største aksjeselskaper i USA. Indeksen inneholder ikke lengre kun industrielle aksjer, men alle typer virksomheter. For å kompensere for markedseffekter er indeksen i dag et vektet gjennomsnitt av aksjeprisene, ikke et direkte gjennomsnitt.
DJIA er den amerikanske aksjeindeksen som det oftest refereres til når man taler om amerikanske aksjer, selv om det finnes mange andre indekser, for eksempel S&P500, som mer presist avspeiler det amerikanske aksjemarkedet. S&P tar utgangspunkt i den totale markedsverdien til selskapene, der hvor Dow Jones tar utgangspunkt i aksjeverdien.
Bielefeld

Historie

Bielefeld ble grunnlagt i 1214 av grev Hermann II. von Ravensberg for å bevokte gjennomgangen av Teutoburgerskogen. Det store slottet Sparrenburg ble bygget sentralt i middelalderbyen og var militært ubeseiret gjennom hele middelalderen. Slottet forfalt utover på 1700- og 1800-tallet, ble restaurert i 1879, men har nå et noe annet utseende enn det hadde i middelalderen.
På 1400-tallet var Bielefeld et av de minste medlemmene i Hansaen. Senere utviklet handelen med lin seg og byen ble kjent som «linbyen». Dagens industri består av blant annet matindustri, husholdningsutstyr, informasjonsteknologi og ulik tungindustri. Bielefeld har også de to største protestantiske sosiale institusjonene (Diakonie) i Europa, von Bodelschwingsche Anstalten Bethel og Evangelisches Johanneswerk.
Bielefeld har hatt universitet siden 1969. Blant de første professorene var den kjente tyske sosiologen Niklas Luhmann. Andre høyere utdanningsinstitusjoner i Bielefeld er det teologiske seminar Bethel (Kirchliche Hochschule Bethel) og Fachhochschule som er internasjonalt kjent for sin utdannelse innen fotografi og design. Øvrige kulturinstitusjoner er kunstmuseet (Kunsthalle) og Rudolf Oetker konsertsal (Rudolf-Oetker-Halle).
Drikkoffer

Drikkoffer eller libation (latin: libatio, gresk: leibein, «å helle») er et ritual hvor væske blir helt ut, som et offer for en gud eller ånd, eller til minne om en avdød. Det var vanlig i mange religioner i antikken og praksisen har fortsatt i mange kulturer den dag i dag.
Ulike substanser har blitt benyttet for drikkoffer, vanligvis vin eller andre alkoholdige drikker, olivenolje, honning, og i India også ghi (særegent klaret smør). I østlige Asia kunne ris kunne bli anvendt. De skåler eller kar som ble benyttet i ritualene, inkludert patera, hadde ofte en særegen form for å skille dem fra andre sekulære skåler. Libation kunne også bli hellet over noe som var av religiøs betydning, slikt som et alter, eller direkte på bakken.

Etymologi

Libation er avledet fra latinske libationem (nominativ libatio) i betydningen «drikkoffer», fra libare, «helle ut (ofring)», kanskje opprinnelig fra urindoeuropeiske *lehi-, «å helle ut, dryppe», som er kilden til greske leibein, «å helle, gjøre libation».

Egypt

Drikkoffer var en del av samfunnet i oldtidens Egypt hvor det ble praktisert for å ære særskilte guddommer, hellige forfedre, mennesker tilstede og fraværende. Det er teoretisert at libation hadde sin opprinnelse i den øvre delen av Nildalen, og derfra også spredte seg ut til andre regioner i Afrika.

Hellas

Drikkoffer var en sentral del og et vitalt aspekt av antikkens greske religion, og et av de enkleste og mest vanlige formene for religiøs praksis. Det var en av de grunnleggende handlingene som definerte fromhet i antikkens Hellas, og var datert tilbake til bronsealderen, og selv i forhistoriske Hellas. Drikkoffer som ble tømt på bakken var ment som ofring til de døde og ktoniske guder. I Homers Odysseen, i kapittelet hvor Odyssevs besøkte de døde og underverden, gravde han en offergrop hvor han lot ofre honning, vin og vann. En form for drikkoffer ble kalt for khoē (fra indoeuropeisk: *gheu-, gresk: χεῦμα, kheuma, «det som er hellet/tømt») ble et stort kar tippet over og tømt på bakken for de ktoniske guder som også kan ha mottatt spondai (fredsoffer).

Romerriket

I antikkens romerske religion var drikkoffer en tilbedelse i form av å ofre væske, som regel ublandet vin eller parfymert olje. Romersk kunst viser at drikkoffer ble utført ved et alter eller offertripod Det var den enkleste form for ofring og kunne være et ritual som tilstrekkelig i seg selv. Melk var uvanlig som drikkoffer i Roma, men ble jevnlig tilbudt noen få guddommer, særskilt de av et arkaisk vesen eller for de guddommer hvor det var et naturlig komplement, som Rumina, en gudinne for fødsel og oppfostring av barn, og som fremmet strømmen av brystmelk, og Cunina, barnevuggens beskytter.
Muara Tawar kraftverk

Muara Tawar kraftverk er et gasskraftverk under utbygging i regionen Vest-Java i Indonesia. Det får en installert produksjonskapasitet på mellom 920 MW og 1 200 MW, med kombinasjonssyklus-prosesser. Utlysning for utbyggingen vil foretas av staten.
Anlegget er en del 10 000 MW-planen som skal bidra til å dekke økt kapasitetsbehov i 2011. Det blir det største av gasskraftverkene som skal bygges, og som i alt skal bidra med 1 660 MW av den økte produksjonskapasiteten.
Conrad Langaard (tennisspiller)

Liv og virke

Han var sønn av fabrikkeier og generalkonsul Rasmus Agerup Langaard (1860–1908) og Laura Nannestad Holmboe (født 1869). Faren drev nemlig tobakksfabrikken som farfaren Conrad Langaard (1823–1897) hadde fått i gang. Selv overtok Conrad som fabrikkeier i 1908 da han var 18 år, det året faren døde. Han drev det i 42 år til sin død i 1950 og hans sønn Rasmus Langaard (født 1925) overtok.
Galvanisk element

Et galvanisk element eller galvanisk celle er en elektrokjemisk celle som brukes i et batteri. Cellen er bygget opp av to ulike metaller som befinner seg på forskjellig plass i metallenes spenningsrekke, og en saltbro eller en porøs skive som adskiller de to halvcellene. Den galvaniske cellen omdanner kjemisk energi til elektrisk energi, og er oppkalt etter Luigi Galvani.
Capillicornis

Utseende

En middelsstor, avlang, matt brun trebukk. Antennene er tynne og lengre enn kroppen. Pronotum er avrundet firkantet med en butt tann midt på hver side, i midten med en opphøyd lengdekjøl som blir avbrutt av en hjerteformet grop. Dekkvingene er avsmalnende bakover, hver dekkvinge med to lyse, mørkkantede flekker.

Levevis

Larvene lever i død ved.

Utbredelse

Arten er beskrevet fra Ecuador.
Snaragadd

Snaragadd er vridd vekst, en tolle (furu) som har blitt rammet av lynnedslag og dermed blitt tvunnet, og som siden har tørket opp og blitt til en gadd. Snaragadder finnes gjerne høyt i terrenget, har en karakteristisk kronglete form, og treverket er vanligvis svært hardt og vanskelig å bearbeide.
På Nordmøre kan dette ordet også bli brukt som skjellsord for en sta, kverulantisk og vrien person.
Delopleurus

Utseende

Små (3,5-6 millimeter), høyt hvelvede, blanke, brunsvarte til svarte skarabider.
Sett fra siden gjør dekkvingenes ombøyde ytterkant (epipleura) et påfallende slyng litt bak roten. Forbeina har påfallende kraftige, nærmest trekantede legger. Hodet har vanligvis fire tenner ved forkanten. Pronotum er mer eller mindre trapesformet, omtrent dobbelt så bredt som langt. Dekkvingene er omtrent så lange som til sammen brede. Flygevingene er velutviklede.

Levevis

Lite er kjent med sikkerhet om biologien til disse billene, men det er sannsynlig at de lever på sopp i slekten Termitomyces, som igjen er knyttet til termitter.

Utbredelse

Slekten er utbredt i Afrika og India.
Dahle Idrettslag

Fotball

A-laget i fotball for herrer spiller 2019-sesongen i 4. Divisjon Møre og Romsdal. Dahle rykket opp fra 5. divisjon i 2018 med 126+ mål.

Dahle-Cup

Dahle arrangerer også, i slutten av oktober, Dahle-Cup i Dahlehallen. Den foregår i løpet av tre helger. Cupen sies også og være en av Møre's største.
Fylkesvei 1662

Fylkesvei 1662 går mellom Holte og Solbergsenga i Ringsaker kommune. Veien er 2,2 km lang.
Frem til 2019 hadde veien betegnelsen Fylkesvei 5.
Silvio Berlusconi

Biografi

Berlusconi ble født i Milano i 1936, som sønn av Luigi Berlusconi (1908–1989) og Rosa Bossi (1911–2008). Faren jobbet i en bank og moren var hjemmeværende. Han var den første av tre søsken, hans søster Maria Francesca Antonietta Berlusconi (f. 1943) døde i 2009, mens hans bror Paolo Berlusconi (f. 1949) lever fremdeles. Begge var entreprenør av yrke. 
Etter å ha fullført videregående skole studerte han på Università Statale hvor han skrev en avhandling om juridiske finurligheter innad i reklamebransjen. Etter å ha fullført skolen i 1961 unngikk han den italienske verneplikten som var på ett år. 
I 1965 giftet han seg med Carla Elvira Dall'Oglio og fikk to barn. Maria Elvira født i 1965 og Pier Silvio (f. 1969). Han etablerte et forhold med skuespillerinnen Veronica Lario  i 1980 som han fikk tre barn med. Barbara (f. 1984), Eleonora (f. 1986) og Luigi (f. 1988). Han giftet seg med Lario i 1990, etter å ha blitt skilt fra sin første kone i 1985. De skilte seg i 2009 etter at flere av Berlusconi sine sidesprang kom fram i media.
Etter valget i 2006, ble han igjen bli president i AC Milan (Associazione Calcio Milan), men fortsatte å lede opposisjonsalliansen Casa delle Libertà («frihetenes hus») i parlamentet. 
I mai 2008 ble han igjen statsminister etter å ha vunnet parlamentsvalget som ble avholdt den 13. og 14. april samme år. Valget ble avholdt etter en regjeringskrise som oppsto da daværende statsminister Romano Prodi tapte en avgjørende avstemning i senatet 6. februar.
I mars 2009 ble Berlusconi valgt til leder for det nye partiet Il Popolo della Libertà («Frihetens folk», PdL), som ble dannet ved at Forza Italia slo seg sammen med de andre partiene i Casa delle Libertà, med unntak av Lega Nord som valgte å fortsette som et selvstendig parti.
Han har vært tiltalt for korrupsjon flere ganger, og skulle igjen møte i retten i november 2006 for anklager om skatteunndragelse. Under et valgmøte i Milano den 13. desember 2009 ble han angrepet av en miljø-aksjonist og stygt skadd i kjeve og munn-partiet. Talspersoner for Berlusconi sier at angrepet kan sees i lys av hatretorikk rettet mot Berlusconi fra politiske motstandere og andre hold. Angrepet har fra ministerhold også blitt omtalt som en terrorhandling.
Berlusconi ble 26. oktober 2012 av en domstol i Milano dømt til fire års fengsel for skattesvik. Gjennom en amnestiregel ble straffen redusert til ett år. Italiensk høyesterett opprettholdt ved en avgjørelse kunngjort 1. august 2013, den avsagte straffedom fra underinstansen. 1. august 2013 ble dommen rettskrtaftig, men på grunn av sin høye alder fikk Berlusconi sone i husarrest og med pålegg om allmennyttig arbeid. Han ble dømt til å hjelpe til på et aldershjem, men fikk anledning til å avslutte arbeidet 8. mars 2015, halvannen måned før dommens opprinnelige utløp.
I januar 2013 ble han i skilsmissesaken dømt til å betale tre millioner euro månedlig i underholdsbidrag til Carla, det vil si i overkant av 250 millioner kroner året. En senere rettsinstans reduserte beløpet til 1,4 millioner euro.
Han har fem barn fra sine to ekteskap.
VM i boccia 2006

VM i boccia 2006 (CPISRA Boccia World Championships 2006) ble arrangert i Rio de Janeiro i Brasil. Arrangør var CPISRA - Cerebral Palsy International Sports and Recreation Association.
Verdenscupen i sjakk 2017

Verdenscupen i sjakk 2017 var en sjakkturnering i rent cupformat med 128 deltakere som ble avholdt fra 2. til 27. september 2017 i Tbilisi i Georgia. De to finalistene ble kvalifisert til Kandidatturneringen 2018. Det var 2 norske spillere med i turneringen. Aryan Tari ble slått ut i andre runden og Magnus Carlsen ble slått ut i tredje runden. Det var for øvrig meget uventet at Carlsen i det hele tatt skulle stille opp i denne turneringen siden han er den regjerende verdensmesteren.

Format

Alle matchene ble spilt over to partier, med unntak av finalen som ble spilt over fire. For disse kampene hade spillerne 90 minutter på de først 40 trekkene, etterfulgt av 30 minutter tillegg for resten av kampen. 30 sekunder ble tillagt spillerens tid per trekk fra start. Hvis matchene sto uavgjort etter de bestemte antall partier ble det spilt omspill dagen etter, først to til fire partier med hurtigsjakk, deretter to partier lynsjakk og til slutt armageddon.
Økomarxisme

Økomarxisme er en retning innen marxismen som legger særlig vekt på kapitalismens miljøødeleggende sider. Begrepet er kontroversielt, for eksempel har John Bellamy Foster, en fremtredende marxistisk miljøteoretiker, i boka Marx' Ecology kommet med belegg for at marxismen i seg selv er en økologisk teori. Forsvarerne av begrepet, derimot, viser til den økologisk særdeles svake praksisen i Sovjetunionen, og argumenterer for at det er nødvendig både å vektlegge de økologiske sidene ved marxismen og også gå inn på økologisk kritikk av visse fortolkninger av marxismen. Et eksempel på dette er Joel Kovels bok The Enemy of Nature.
Økomarxister legger særlig vekt på at kapitalakkumulasjon, dvs. drivet etter profitt, er uforenelig med en bærekraftig utvikling. Dette skaper et bruk-og-kast-samfunn og er et system der miljøtiltak er ulønnsomt. Det skaper også et system med miljøskadelig overforbruk i den rike verden og en like miljøskadelig fattigdom i resten av verden. Økomarxisme står i motsetning til for eksempel dypøkologien ved at det ikke er produksjon og materialisme som sådan som skaper miljøproblemene, men omstendighetene dette skjer i. Ifølge økomarxister er kapitalismens endelikt og et sosialistisk samfunn betingelser for å overvinne den økologiske krisen.
Steve Nash

NBA

Nash har blant andre priser vunnet kåringen av NBA Most Valuable Player to ganger, noe som beviser hans status i basketverden. Han blir også regnet som en av verdens beste straffeskyttere og 3-poengskyttere. Enkelte sesonger hadde Nash mer treff fra 3-poengslinjen enn 2-poengskudd.
Kristent Interkulturelt Arbeid

Kristent Interkulturelt Arbeid (KIA) er en frivillig organisasjon med et diakonale ståsted som jobber for mer flerkulturelt fellesskap, for likeverd, omsorg og vennskap mellom alle mennesker i Norge, uavhengig av kulturbakgrunn, språk eller religion. 
Kristent Interkulturelt Arbeid er den største blant de ni landsdekkende organisasjonene som får støtte av den norske stat til å jobbe på innvandringsfeltet. KIAs hovedkontor er på Internasjonalt Hus i Stavanger, og de jobber i åtte regioner rundt i Norge, med kontorer i Trondheim, Molde, Bergen, Stavanger, Kristiansand og Oslo. 
Organisasjonen arrangerer leksehjelp, multikulturelle gospelkor, fellesmiddager, kulturkafeer, kurs og seminarer, fotballtrening, teaparties, kvinnegrupper, fester, gratis norskundervisning, offentlig godkjent norskundervisning, intgreringsbarnehage, turer og leirer og mye mer. KIA prøver å skape forståelse blant majoritetsnordmenn for asylsøkere, flyktninger og innvandreres situasjon.
Kristent Interkulturelt Arbeid utgir Interkultura som er Norges eneste kristne flerkulturelle nyhetsmagasin. Det kommer i fire nummer i året og sendes gratis til private abonnenter. Stoffet omhandler flyktningers historier, fagstoff om flerkulturelle tema, intervjuer, tips og råd og ideer til oppstart av flerkulturelt arbeid, quiz, materiell og artikler til ettertanke.
Tilsynskomitéen

Tilsynskomitéen for Trondhjems Domkirkes Restaureringsarbeider (fra 1929 Tilsynskomitéen for Nidaros domkirkes restaureringsarbeider) ble opprettet av Kirkedepartementet i 1905 som rådgivende komité for departementet, som en følge av diskusjonen rundt domkirkearkitekt Christian Christies utkast for nyreising av vestfronten på Nidarosdomen. Komitéen besto først bare av tre arkitekter – en fra Kristiania, en fra Bergen og en fra Trondhjem – men snart kom andre rådgivende krefter med: således kunsthistorikeren Jens Thiis 1908–1911. I tillegg knyttet komitéen til seg en kunstnerisk konsulent fra billedkunstnernes rekker; oftest en billedhugger. Fra 1971 var også en representant for Riksantikvaren med, og fra 1981 også kirkens domprost (erstattet av biskopen fra 1991). Fra 1984 var kunsthistorikerne fast representert med en person; i tillegg kom en representant oppnevnt på fritt grunnlag (spøkefullt kalt «representant for den sunne fornuft»). Fra 1990 hadde komitéen også tilsyn med Erkebispegården i Trondheim.
Tilsynskomitéen var ikke noe styre eller noe forvaltningsorgan, men var et hensiktsmessig redskap for å ivareta både de nødvendige arkitektoniske, antikvariske og kunstneriske hensyn i forbindelse med restaurering og nyskaping i Nidarosdomen; en verdifull arbeidspartner for domkirkearkitekten. Dessuten var kirkelige hensyn ivaretatt. Komitéen ble avviklet i 1996 da Nidaros domkirkes restaureringsarbeider ble omorganisert med eget styre og direktør som leder.
Isonychini

Utseende

Nokså små, bredt ovale, matte oldenborrer. Dekkvingene er gjerne gulaktige med svarte flekker.

Utbredelse

Slekten er utbredt i Amerika, fra USA og sørover.
Premiership Rugby Cup

Historikk

Premiership Rugby Cup erstatter Anglo-Welsh Cup som har eksistert siden 2005 da walisiske lag ble med i den engelske turneringen som ble startet i 1971.  I 2017-18 turneringen kom de fire walisiske lagene sist i hver sin gruppe og i mai 2018 offentliggjorde det walisiske rugbyforbundet at de starter en egen U23-turnering for walisiske lag og dermed trekker seg fra turneringen.  Premiership Rugby Limited som organiserer den øverste divisjonen i England opprettet da en egen turneringen for at unge spillere skal få spille kamper på høyere nivå og på stadionene i Premiership.

Format

Alle 12 lagene som spiller i den øverste divisjonen deltar.  Lagene blir delt inn i tre grupper med fire lag.  Alle lagene spiller mot hverandre pluss et lokaloppgjør mot et lag fra en annen gruppe.  De tre gruppevinnerne pluss den beste andreplassen spiller sluttspillet.  De beste rangerte lagene får hjemmebane i semifinalen.  Det er ikke hjemme- og bortekamp.  Finalen spilles hos laget som har høyest rangering av de to finalelagene.
Vagner da Silva Sarti

Karriere

Han har spilt for Ventforet Kofu fra Japan.